Virallinen lehti nro C 182 , 28/06/1999 s. 0075



KIRJALLINEN KYSYMYS E-3389/98 esittäjä(t): Konstantinos Hatzidakis (PPE) komissiolle (17. marraskuuta 1998) Aihe: Egnatian tiehankkeen tilanne Egnatian tiehanke on yksi neljästätoista yhteisön etujen mukaisista suurista hankkeista, jotka yhteisrahoitetaan rakennerahastosta ja koheesiorahastosta. Vuosien 1994-99 välisen kuusivuotiskauden aikana Kreikka on saanut 825 miljoonaa ecua toisen yhteisön tukikehyksen kautta. Kreikan oma maksuosuus on 550 miljoonaa ecua. Eri lähteistä saatujen viimeaikaisten tietojen mukaan hanke edistyy erittäin hitaasti. Voisiko komissio kaiken tämän huomioon ottaen ilmoittaa, 1. kuinka paljon määrärahoja hankkeeseen on tähän mennessä käytetty, ja myöhästymisten syyt, jos tämä määrä vaikuttaa epätyydyttävältä suhteessa toteuttamisaikatauluun; 2. kuinka suuren prosenttiosuuden kansallisesta rahoitusosuudesta Kreikka on maksanut tähän mennessä, ja mitä on tehty sen varmistamiseksi, että kansallinen osuus maksetaan kokonaan; 3. mihin toimiin aiotaan ryhtyä, jos Kreikka epäonnistuu toisen yhteisön tukikehyksen mukaisten maksuvelvoitteiden suorittamisessa tässä hankkeessa sovitun määräajan kuluessa, ja sen, siirretäänkö käyttämättä jääneet varat Kreikan seuraavaan yhteisön tukiohjelmaan, menetetäänkö määrärahat vai ryhdytäänkö joihinkin muihin toimiin? Komission jäsenen Monika Wulf-Mathiesinkomission puolesta antama vastaus (8. tammikuuta 1999) Egnatian moottoritien rakentamisen yhteisrahoitukseen osallistuvat sekä Euroopan aluekehitysrahasto (EAKR) yhteisön tukikehyksen (YTK) mukaisesti että koheesiorahasto. Moottoritien kokonaispituus on 680 kilometriä. Siitä 120,5 kilometriä rakennettiin ennen vuotta 1994, 497 kilometriä on määrä rakentaa vuosina 1994-1999 ja loput 62,5 kilometriä myöhemmin (viimeiselle osuudelle ei ole tällä hetkellä varattu määrärahoja). Vuosina 1994-1999 rakennettaviksi suunnitelluista 497 kilometristä yhteisrahoitetaan nykyisen ohjelmoinnin perusteella 364 kilometriä yhteisön tukikehykseen kuuluvasta "tieakseli" -toimintaohjelmasta ja 133 kilo-metriä koheesiorahastosta. Näitä 497 kilometriä koskevien tarjouspyyntöjen osalta tilanne on seuraava: 403 kilometriä rakennetaan parhaillaan 41 urakkasopimuksen perusteella, 30,5 kilometrin osuudelta on tehty tarjoukset vuoden 1998 loppuun mennessä, 27,5 kilometrin osuudelta pyydetään tarjoukset ennen vuoden 1999 loppua ja 36 kilo-metrin osuudelta (Panagia-Grevena -osuus) järjestetään tarjouskilpailu vuonna 2000, mikä johtuu Kreikan korkeimman oikeuden päätöksestä pyytää tältä osuudelta uutta selvitystä, jonka avulla on tarkoitus parantaa maakarhun suojelua. Tieakseli-toimintaohjelman mukaiset julkiset kokonaiskustannukset ovat 825,6 miljoonaa ecua, joista Euroopan aluekehitysrahaston osuus on 495,4 miljoonaa ecua, jotka on täysin sidottu. Koheesiorahaston alaisuuteen kuuluvat julkiset kustannukset ovat 360 miljoonaa ecua, joista rahasto maksaa 223 miljoonaa ecua. Varat ovat täysin sidottuja. Euroopan investointipankin (EIP) 215 miljoonan ecun suuruista lainaa käytetään kattamaan osa kansallisesta rahoitusosuudesta. Kansallinen rahoitusosuus sisältyy Kreikan julkiseen investointiohjelmaan, ja osa siitä rahoitetaan edellä mainitulla lainalla. Kansallisten viranomaisten vuoden 1994 alusta lokakuuhun 1998 suorittamat maksut olivat 222,2 miljoonaa ecua Egnatia-hankkeeseen tieakseli-toimintaohjelman puitteissa sekä 207,6 miljoonaa ecua koheesiorahaston yhteisrahoitukseen kuuluviin hankkeisiin. Hankkeen rakennustöistä vastaavan SA Egnatian ennusteiden mukaan EAKR:n ja koheesiorahaston rahoitusosuudet sekä EIP:n lainat on käytetty loppuun vuoden 2001 loppuun mennessä, joka on asiaa koskevissa säännöksissä asetettu määräaika.